Willem Pieter Mutsaerts

**Wilhelmus Petrus Adrianus Maria Mutsaerts** (født 18. juni 1889 i Tilburg i Nederland, død 16. august 1964 i 's-Hertogenbosch) var en nederlandsk katolsk prelat som var biskop av  bispedømmet 's-Hertogenbosch fra 1943 til 1960.
## Liv og virke
### Prest
Willem Mutsaerts gikk på gutteseminar i Sint-Michielsgestel og presteseminar i Haaren. I 1914 ble han presteviet. Etter å ha virket som sekretær for bispedømmet Breda, ble han sogneprest i  Tilburg i 1915. 
### Koadjutorbiskop av 's-Hertogenbosch
Den 2. mai 1942 ble Willem Pieter Mutsaerts utnevnt til koadjutor-biskop av 's-Hertogenboschs biskop msgr. Arnold Frans Diepen.  

Han ble den 29. juni 1942 bispeviet av Johannes de Jong, erkebiskop av Utrecht. De medkonsekrerende var biskop Pieter Adriaan Willem Hopmans av Breda, og biskop Josephus Hubertus Gulielmus Lemmens av Roermond.

### Biskop av 's-Hertogenbosch
I mars 1943 etterfulgte han ham som ordinarie biskop.  Etter Andre verdenskrig viet Wilhelmus Mutsaerts seg til restaureringer av de ødelagte kirker i bispedømmet, og få normalisert og fornyet det kirkelige liv. 

Msgr. Mutsaerts ble etterfulgt i 1960 av msgr. Wilhelmus Marinus Bekkers.

Da han ble innvilget aldersbetinget fratreden den 27. juni 1960 ble Mutsaerts tildelt titulærerkebispedømmet *Phulli*, noe som betydde at han ville gå ned i historien som erkebiskop. 
### Død
Han døde fire år senere, den 16. august 1964 i en alder av 75 år i ’s-Hertogenbosch.

En del av nederlandsk historieskrivning om kirkelige forhold bærer sterkt preg av standpunkter formet under den sterkt polariserte situasjon i den nederlandske kirke i 1960- til 1980-årene. Kirkehistorikeren Ton van Schaik kaller Mutsaerts i sin biografi om kardinal Alfrink for *«en Tilburg-fabrikants sønn med mye brabansk bonhomie men med få egne tanker»*.. 

Biskopen skulle ikke ha hatt noen forståelse for leke intellektuelle som stod i spissen for katolsk emansipasjon og som ønsket å bryte seg løs fra de nære bånd til bispedømme og prestegård, slik som litteraten Anton van Duinkerken. Michel van der Plas siterer Mutsaerts om Van Duinkerkens oppfatninger: *«Lekfolket snakker om frigjøring, men er i ferd med å bli helt forvillede*.. 

En nederlandsk granskning som ble presentert i 2018 om biskopers eventuelle svikt ved meldinger om og  håndtering av seksuelle overgrep, kom det frem at  biskop Mutsaerts skulle forflyttet en kapellan fra Grave til Tilburg i 1957, etter at han ble kjent med at presten hadde mishandlet en altergutt veldig ofte. Han sørget for at denne saken ikke ble offentliggjort.

## Episkopalgenealogi
Hans episkopalgenealogi er:
* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) *bispeviet 1690
* Biskop Alexander Sigismund von der Pfalz-Neuburg (1663–1737) *1691
* Biskop Johann Jakob von Mayr (1677–1749) *1719
* Biskop Joseph Ignaz Philipp von Hessen-Darmstadt (1699–1768) *1741
* Erkebiskop Klemens Wenzeslaus von Sachsen (1739–1812) *1766
* Erkebiskop Max Franz von Havsburg-Lothringen (1756–1801) *1785
* Biskop Kaspar Max Droste zu Vischering (1770–1846) *1795
* Biskop Cornelius Ludovicus van Wijkerslooth (1786–1851) *1833
* Erkebiskop Johannes Zwijsen (1794–1877) *1842
* Biskop Franciscus Jacobus van Vree (1807–1861) *1853
* Erkebiskop Andreas Ignatius Schaepman (1815–1882) *1860
* Erkebiskop Petrus Matthias Snickers (1816–1895) *1877
* Biskop Gaspard Josephus Martinus Bottemanne (1823–1903) *1883
* Erkebiskop Henricus van de Wetering (1850–1829) *1895
* Biskop Pieter Adriaan Willem Hopmans (1865-1951) *1914
* Erkebiskop Johannes de Jong (1885-1955 *1935
* Erkebiskop *Willem Pieter Adriaan Maria Mutsaerts* (1889–1964) *1942

## Referanser